text: Der står et slot i vesterled,
  tækket med gyldne skjolde,
  did går hveraften solen ned
  bag rosenskyernes volde.
  Det slot blev ej med hænder gjort
  mageløst står det smykket
  fra jord til himmel når dets port
  Vorherre selv det har bygget.
  Fra tusind tårne funkler guld
  porten skinner som ravet
  med strålestøtter underfuld
  sig borgen spejler i havet.
  Guds sol går i sit guldslot ind
  skinner i purpurklæder.
  I rosensky på borgens tind
  står lysets banner med hæder
  Solenglen svinger lysets flag
  vandrer til fjerne lande
  ham følger liv og lys og dag
  bag natten brusende vande.
  Lig solen farer livet hen
  går til forklaringskysten
  med glans opdukker sol igen
  fra paradiset i østen.